Euroopan keskuspankin lausunto, annettu 23 päivänä kesäkuuta 1999, Euroopan yhteisöjen komission pyynnöstä luonnoksesta komission asetukseksi (EY) neuvoston asetuksen (EY) N:o 2494/95 yksityiskohtaisista täytäntöönpanosäännöistä yhdenmukaistetussa kuluttajahintaindeksissä suoritettavan vakuutuksen käsittelyn vähimmäisvaatimusten osalta ja komission asetuksen (EY) N:o 2214/96 muuttamisesta (CON/99/06)



Virallinen lehti nro C 252 , 03/09/1999 s. 0004 - 0004



EUROOPAN KESKUSPANKIN LAUSUNTO, annettu 23 päivänä kesäkuuta 1999, Euroopan yhteisöjen komission pyynnöstä luonnoksesta komission asetukseksi (EY) neuvoston asetuksen (EY) N:o 2494/95 yksityiskohtaisista täytäntöönpanosäännöistä yhdenmukaistetussa kuluttajahintaindeksissä suoritettavan vakuutuksen käsittelyn vähimmäisvaatimusten osalta ja komission asetuksen (EY) N:o 2214/96 muuttamisesta (CON/99/06) (1999/C 252/05) 1. Euroopan keskuspankki (EKP) sai 30 päivänä maaliskuuta 1999 Euroopan komissiolta pyynnön antaa EKP:n lausunto luonnoksesta komission asetukseksi (EY) yhdenmukaistetussa kuluttajahintaindeksissä (YKHI) suoritettavan vakuutuksen käsittelyn vähimmäisvaatimuksista (jäljempänä "asetusluonnos)." 2. EKP:n toimivalta antaa lausunto perustuu Euroopan yhteisön perustamissopimuksen 105 artiklan 4 kohtaan ja yhdenmukaistetuista kuluttajahintaindekseistä 23 päivänä lokakuuta 1995 annetun neuvoston asetuksen (EY) N:o 2494/95 5 artiklan 3 kohtaan. Tämän EKP:n lausunnon on antanut EKP:n neuvosto Euroopan keskuspankin työjärjestyksen 17.5 artiklan 1 virkkeen mukaisesti. 3. Asetusluonnoksella pyritään luomaan YKHI:iin sisältyvien vakuutusten käsittelyn vähimmäisvaatimukset. Vakuutukset sisältyvät osittain alkuperäisten YKHI:en kattamaan alaan. Komission asetuksen (EY) N:o 1749/96 muuttamisesta yhdenmukaistetun kuluttajahintaindeksin tavaroiden ja palvelujen kattavuuden osalta 20 päivänä heinäkuuta 1998 annetun neuvoston asetuksen (EY) N:o 1687/98 mukaisesti kattavuutta laajennetaan vakuutusten osalta joulukuussa 1999. Kyseisessä neuvoston asetuksessa edellytetään lisäksi, että menetelmiin liittyvät yksityiskohdat ja kattavuuden laajentamisen aikataulu vahvistetaan neuvoston asetuksen (EY) N:o 2494/95 14 artiklassa säädetyn menettelyn mukaisesti. Asetusluonnoksessa määritellään kaikkien YKHI:n kattamien vakuutuspalveluiden käsittelyyn sovellettavat menetelmät. 4. Asetusluonnoksessa määritellään kaksi pääperiaatetta. Vakuutusten indeksipaino rajoitetaan vakuutuksiin sisältyvään palvelumaksuun, jonka kotitaloudet maksavat osana vakuutuksesta suoritettavaa kokonaismaksua. Vakuutuksen indeksihinta muuttuu kotitalouksien jostakin tietystä vakuutuksesta maksaman bruttovakuutusmaksun mukaisesti. Asetusluonnoksessa määritellään lisäksi vakuutusten hintojen laadulliseen mukauttamiseen ja indeksisidonnaisten vakuutussopimusten käsittelyyn sovellettavat säännöt. EKP puoltaa komission ehdottamia sääntöjä, koska ne edistävät YKHI:en vertailukelpoisuutta. 5. Asetusluonnoksessa ei ilmoiteta tarkkaa päivämäärää, josta lähtien ehdotettuja sääntöjä on sovellettava. EKP olettaa, että sääntöjä sovelletaan joulukuusta 1999 lähtien kaikkiin YKHI:eihin siitä päivästä lukien kuin YKHI:en kattavuutta laajennetaan vakuutuspalvelujen osalta. 6. Tämä EKP:n lausunto julkaistaan Euroopan yhteisöjen virallisessa lehdessä. Tehty Frankfurt am Mainissa 23 päivänä kesäkuuta 1999. EKP:n varapuheenjohtaja C. NOYER